स्वार्थपरता इस कदर बढ़ रही है कि व्यक्ति अब अपने लिए संस्था, समूह, समाज या राष्ट्र को बेचने, उसके साथ विश्वासघात करने या उसे हानि पहुंचाने में भी नहीं हिचकिचाता। सार्वजनिक सुन्दरता पर भी अब व्यक्ति निजी स्वामित्व कायम कर लेने की इच्छा रखता है। सार्वजनिक उद्यान को उजड़ने के लिए छोड़कर वह अपने निजी उद्यान को हरा-भरा रखने की कोशिश करता है, संग्रहालयों से मूर्तियां चुराकर उन्हें अपने ड्राइंगरूम में सजा लेने को इच्छुक रहता है, नगर के सार्वजनिक चिकित्सा या शिक्षा तंत्र को स्वस्थ व सक्षम बनाए रखने के बजाय वह केवल अपने व अपने लघु परिवार के लिए सर्वोत्कृष्ट इलाज व शिक्षा के साधन जुटा लेना चाहता है। आए दिन हम देखते हैं कि हमारे यहां हर समर्थ व्यक्ति अपने बच्चों को विशिष्ट शिक्षण संस्थाओं में पढ़ाता है। शिक्षा के व्यापक राष्ट्रीय तंत्र में अपने आपको भी हिस्सेदार मानने के बजाय अब न केवल ग़ैर सरकारी बल्कि सरकारी शिक्षण संस्थाएं भी अपनी निजी शैक्षणिक उपलब्धियों को बढ़ा चढ़ाकर दिखाने की चेष्टा करती हैं।